|  |  |  |
| --- | --- | --- |
| ujmegye | Hajdú-Bihar Vármegye Önkormányzata  Közgyűlése | |
| **KÖZGYŰLÉSI ELŐTERJESZTÉS** | | **6.** |

|  |  |
| --- | --- |
| **Előterjesztő:** | Kiss Attila, a Jogi, Ügyrendi és Társadalmi Kapcsolatok Bizottságának elnöke |
| **Tárgy:** | Hajdú-Bihar Vármegye Önkormányzata Közgyűlése tisztségviselőinek foglalkoztatásával kapcsolatos döntések |
| **Készítette:** | Kraszitsné dr. Czár Eszter |
| **Véleményező**  **bizottság:** | Jogi, Ügyrendi és Társadalmi Kapcsolatok Bizottsága |

**Tisztelt Közgyűlés!**

**I.**

A közgyűlés 2024. október 8. napján megtartott alakuló ülésén a Magyarország helyi önkormányzatairól szóló 2011. évi CLXXXIX. törvény (Mötv.) 71. § (3) és (6) bekezdései alapján 77/2024. (X. 8.) határozatával megállapította az elnök havi illetményét és költségtérítését. A Magyarország helyi önkormányzatairól szóló 2011. évi CLXXXIX. törvény módosításáról szóló 2024. évi LVIII. törvény (Módtv.) – melyet az Országgyűlés a   
2024. november 25-i ülésnapján fogadott el – módosította többek között az Mötv. illetmény megállapítás szabályait tartalmazó 71. §-át, megváltoztatva a közgyűlési elnöki illetmény számításának módját.

Az Mötv. 71. § (3) bekezdésének - 2024. november 29. napjától hatályos szabályozása - értelmében a vármegyei önkormányzat közgyűlésének elnöke megbízatásának időtartamára havonta a nemzetgazdasági átlagkereset négyszeresének megfelelő összegű illetményre jogosult. A Módtv. kiegészítette az Mötv 71. §-át egy új (4a) bekezdéssel, mely szerint a vármegyei önkormányzat közgyűlésének elnöke illetményének számításánál a tárgyévet megelőző évnek a január első napjától december utolsó napjáig tartó időszakára vonatkozó, a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél teljes munkaidőben alkalmazásban állók bruttó átlagkeresetére vonatkozóan a nemzetgazdasági átlagkeresetet kell alapul venni. A nemzetgazdasági átlagkereset alapján számított illetményre az elnök a tárgyév július 1-jétől jogosult.

A Módtv. ugyanakkor az Mötv. „Átmeneti rendelkezések” alcímét is kiegészítette a   
146/M. §-al, mely alapján az Mötv. 71. § (1)–(4a) bekezdésében foglaltakat   
2024. október 1-jétől kell alkalmazni, a 2023. év január–december közti időszakban a teljes munkaidőben alkalmazásban állók esetében a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél a 2024-ben közzétett nemzetgazdasági átlagkereset alapulvételével. A nemzetgazdasági átlagkereset a különböző ellátások alapjául szolgáló főbb statisztikai adatokról szóló Központi Statisztikai Hivatal közlemény alapján megismerhető, mely 2024. évben a Magyar Közlöny mellékletét képező Hivatalos Értesítőben jelent meg, és az elnöki illetmény-számítás alapjául szolgáló összeget 589 114 Ft-ban határozta meg. A közszolgálati tisztviselőkről szóló 2011. évi CXCIX. törvény (továbbiakban: Kttv.)131. § (1) bekezdése értelmében az illetményt száz forintra kerekítve kell megállapítani, mely rendelkezést a 225/K § (1) bekezdésére és a 225/L. §(1) bekezdésére figyelemmel a közgyűlés elnöke tekintetében is alkalmazni kell. A kerekítés nem minősül munkáltatói intézkedésen alapuló, az általánostól eltérő illetmény-megállapításnak.

Mindezek alapján - az Mötv. 2024. november 29. napjától hatályos és 2024. október 1. napjától alkalmazandó szabályaira tekintettel - a vármegyei közgyűlés elnöke megválasztásától, azaz 2024. október 8. napjától havonta 2 356 456 Ft – kerekítve - 2 356 500 Ft összegű illetményre jogosult.

Ugyan nem változott az Mötv-nek az elnöki költségtérítés számítására vonatkozó szabályozása, azonban, mivel annak vetítési alapja továbbra is az elnöki illetmény, így annak emelkedése ezen összeget is befolyásolja. Az Mötv. 71. § (6) bekezdése szerint a vármegyei önkormányzat közgyűlésének elnöke havonta az illetményének 15%-ában meghatározott összegű költségtérítésre jogosult.

Mindezekre figyelemmel a vármegyei közgyűlés elnöke 2024. október 8. napjától havonta 353 475 Ft összegű költségtérítésre jogosult.

**II.**

Az Mötv. 80. § (1) bekezdése szerint a vármegyei közgyűlés alelnöke illetményének összegét a vármegyei közgyűlés elnöke illetményének 70-90%-a, azaz 1 649 550 Ft –2 120 850 Ft közötti összegben a képviselő-testület állapítja meg. A Kttv. 131. § (1) bekezdése szerinti kerekítési szabályokat a 225/K § (1) bekezdésére és a 225/L. §(1) bekezdésére figyelemmel a közgyűlés alelnöke tekintetében is alkalmazni kell. Javaslom a közgyűlésnek az alelnöki illetmény felső korlát szerinti megállapítását. A vármegyei közgyűlés alelnöke havonta az illetményének 15%-ában meghatározott összegű költségtérítésre jogosult.

Mindezek alapján - az Mötv. 2024. november 29. napjától hatályos és 2024. október 1. napjától alkalmazandó szabályaira tekintettel - a vármegyei közgyűlés alelnöke megválasztásától, azaz 2024. október 8. napjától havonta 2 120 850 Ft – kerekítve - 2 120 900 Ft összegű illetményre, valamint 318 135 Ft összegű költségtérítésre jogosult.

Javaslom a közgyűlésnek, hogy a vármegyei közgyűlés tisztségviselőinek javadalmazását az   
I-II. határozati javaslat szerint állapítsa meg.

**I. HATÁROZATI JAVASLAT**

Hajdú-Bihar Vármegye Önkormányzata Közgyűlése a Magyarország helyi önkormányzatairól szóló 2011. évi CLXXXIX. törvény 71. § (3) és (6) bekezdései, valamint a 146/M §-a alapján

1./ módosítja a Pajna Zoltán, a Hajdú-Bihar Vármegyei Közgyűlés elnöke illetményének és költségtérítésének megállapításáról szóló 77/2024. (X. 8.) határozatát és Pajna Zoltánnak, a vármegyei közgyűlés elnökének illetményét megválasztásának időpontjára visszamenőleg, azaz 2024. október 8. napjától havi 2 356 500 Ft-ban, azaz kettőmillió-háromszázötvenhatezer-ötszáz forintban, költségtérítését havi 353 475 Ft, azaz háromszázötvenháromezer-négyszázhetvenöt forintban állapítja meg.

2./ Felkéri a Jogi, Ügyrendi és Társadalmi Kapcsolatok Bizottságának elnökét, valamint a jegyzőt, hogy az 1./ pontban foglaltakkal kapcsolatos intézkedéseket tegyék meg, különös tekintettel az illetmény és költségtérítés változásából adódó, 2024. október és 2024. november havi különbözetek számfejtésére.

**Végrehajtásért felelős:** Kiss Attila, a Jogi, Ügyrendi és Társadalmi Kapcsolatok Bizottságának elnöke

Dr. Dobi Csaba, jegyző

**Határidő:** a soron következő illetmény számfejtés időpontja

**II. HATÁROZATI JAVASLAT**

Hajdú-Bihar Vármegye Önkormányzata Közgyűlése a Magyarország helyi önkormányzatairól szóló 2011. évi CLXXXIX. törvény 80. § (1) és (3) bekezdései alapján, figyelemmel az   
Mötv. 71. § (3) és (6) bekezdéseiben, valamint a 146/M §-ban foglaltakra

1./ módosítja a Bulcsu László, a Hajdú-Bihar Vármegyei Közgyűlés alelnöke illetményének és költségtérítésének megállapításáról szóló 78/2024. (X. 8.) határozatát és Bulcsu Lászlónak, a vármegyei közgyűlés alelnökének illetményét megválasztásának időpontjára visszamenőleg, azaz 2024. október 8. napjától havi 2 120 900 Ft-ban, azaz kettőmillió-egyszázhúszezer-kilencszáz forintban, költségtérítését havi 318 135 Ft, azaz háromszáztizennyolcezer egyszázharmincöt forintban állapítja meg.

2./ Felkéri a közgyűlés elnökét, valamint a jegyzőt, hogy az 1./ pontban foglaltakkal kapcsolatos intézkedéseket tegyék meg, különös tekintettel az illetmény és költségtérítés változásából adódó, 2024. október és 2024. november havi különbözetek számfejtésére.

**Végrehajtásért felelős:** Pajna Zoltán, a vármegyei közgyűlés elnöke

Dr. Dobi Csaba, jegyző

**Határidő:** a soron következő illetmény számfejtés időpontja

**Az I-II. határozati javaslatok elfogadása minősített többséget igényel.**

Debrecen, 2024. december 6.

|  |
| --- |
| **Kiss Attila** |
| **bizottsági elnök** |

Az előterjesztés a törvényességi követelményeknek megfelel:

Dr. Dobi Csaba

jegyző